5. ΑΓΟΡΑΝΟΜΙΚΗ ΔΙΑΤΑΞΙΣ υπ’ αριθ. 32 της 12/24 Μαρτ. 1979 (ΦΕΚ Β΄ 296) Περί υποχρεώσεως βιομηχανιών εμπόρων και λοιπών φορέων περί ενδείξεων επί εκδιδομένων τιμολογίων. Έχοντες υπ’ όψει: 1.Τον Νόμ. 400/76 «περί Υπουργικού Συμβουλίου και Υπουργείων». 2.Το Π.Δ. 607/76 «περί Οργανισμού του Υπουργείου Εμπορίου». 3.Το Ν.Δ. 136/46 «περί Αγορανομικού Κώδικος, ως ετροποποιήθη και συνεπληρώθη μεταγενεστέρως». 4.Την από 21.2.79 (Φ.Ε.Κ. 33/Α/22.2.79) Πράξιν νομοθετικού περιεχομένου, περί μέτρων δια την συγκράτησιν των αυξήσεων των τιμών των αγαθών. 5.Την ανάγκην διευκολύνσεως των αγορανομικών ελέγχων, μετά την λήψιν των ανωτέρω μέτρων, αποφασίζουμεν: Άρθρ.1.-1.Έμποροι, βιομήχανοι, βιοτέχναι και λοιποί επιχειρηματίαι, υπέρ των οποίων εκδίδονται αρμοδίως αποφάσεις, περί εγκρίσεως της αυξήσεως των τιμών διαφόρων ειδών, κατ’ εφαρμογήν των διατάξεων της από 21-22.2.79 Πράξεως νομοθετικού περιεχομένου, υποχρεούνται όπως επί των εκδιδομένων υπ’ αυτών τιμολογίων πωλήσεως και δια τα είδη και ποσότητας, εις τας οποίας αφορά η εγκριθείσα ηυξημένη τιμή, αναγράφωσι, πλην των λοιπών απαραιτήτων στοιχείων, των προβλεπομένων υπό του Κώδικος Φορολογικών Στοιχείων, του Αγορανομικού Κώδικος και της παρ.1 του άρθρ.7 της Α.Δ. 72/77, τον αριθμόν και ημερομηνίαν εκδόσεως της εγκριτικής αποφάσεως, καθώς και την εκδούσαν Υπηρεσίαν του Υπ. Εμπορίου. Τα ανωτέρω στοιχεία της εγκριτικής αποφάσεως ανατιμήσεως δέον όπως καταχωρώνται και επί των τιμολογίων, των εκδιδομένων κατά τας κειμένας διατάξεις υπό τυχόν μεσολαβούντων, μετέπειτα, πωλητών του είδους, (π.χ. του Β΄ χονδρεμπόρου οσάκις, είναι επιτρεπτή η μεσολάβησίς του κατά την διακίνησίν του είδους). 2.Εις την υποχρέωσιν περί αναγραφής στοιχείων της εγκριτικής αποφάσεως αυξήσεως τιμών υπόκεινται και αι επιχειρήσεις, ως και πρόσωπα εν γένει, υπέρ των οποίων εξεδόθησαν τοιαύται εγκρίσεις δια παροχήν Υπηρεσιών. Άρθρ.2.-Απαγορεύεται οιαδήποτε αύξησις τιμών των υπό των λιανοπωλητών πωλουμένων ειδών, εφ’ όσον δια τα είδη ταύτα δεν έχουν εκδοθεί επ’ ονόματι των αμέσων πωλητών των (εισαγωγέων χονδρεμπόρων βιομηχάνων ή βιοτεχνών) αποφάσεις εγκρίσεως ανατιμήσεως του Υπουργού Εμπορίου, τούτου αποδεικνυομένου εκ των εις χείρας των λιανοπωλητών τιμολογίων κτήσεως των ειδών, επί των οποίων δέον να είναι αναγεγραμμένος ο αριθμός της εγκριτικής αποφάσεως. Η κατά τα ανωτέρω αύξησις τιμών υπό των λιανοπωλητών δεν δύναται να είναι ανωτέρα του εγκριθέντος ποσού δυνάμει της οικείας αποφάσεως του Υπουργού Εμπορίου, πλέον ποσοστού μέχρι 28% προκειμένου περί ειδών των κατηγοριών των ουσιωδών εν επαρκεία και των επουσιωδών ή του ισχύοντος ποσοστού κέρδους προκειμένου περί ειδών της κατηγορίας των ουσιωδών εν ανεπαρκεία. Άρθρ.3.-Οι παραβάται της παρούσης, ισχυούσης καθ’ άπασαν την Επικράτειαν, από της επομένης της δια του Τύπου ανακοινώσεώς της, διώκονται και τιμωρούνται κατά τας διατάξεις του εν ισχύϊ Αγορ. Κώδικος, ως και της από 21.2.1979 Πράξεως Νομοθετικού Περιεχομένου του Προέδρου της Δημοκρατίας. Η παρούσα δημοσιευθήτω δια της Εφημερίδος της Κυβερνήσεως. 